Աիջալ

Աիջալ, Այզայուլ (Այզոլ,  Āizol, , Āijal, ), քաղաք Հնդկաստան արևելյան հատվածում։ Միզորամ նահանգի վարչական կենտրոն։ Նահանգի խոշորագույն բնակավայրն է՝ 291 822 բնակչությամբ։ Աիջալը հիմնադրվել է 1894 թվականին։

Ֆիզիկա-աշխարհագրական բնութագիր 
Աիջալը գտնվում է հյուսիսային արևադարձից հյուսիս՝ Միզորամի հյուսիսում։ Քաղաքը տեղակայված է լեռնաշղթայի վրա, որի արևմուտքում գտնվում է Տլոնգ գետի հովիտը, իսկ արևելքում՝ Տուրիալ գետի հովիտը։ Միջին բարձրություն ծովի մակարդակից կազմում է 1 132 մետր։

Կլիմա 
Աիջալն ունի մեղմ, արևադարձային կլիմա, որը կապված է նրա դիրքադրության և ծովի մակարդակից բարձրության հետ։ Կյոպպենի կլիմաների դասակարգման համաձայն՝ քաղաքի կլիման դասակարգում է որպես մերձարևադարձային մուսսոնային կլիմա (Cwa): Ամռան միջին ջերմաստիճանը կազմում է 20-30 C, իսկ ձմռան միջին ջերմաստիճանը՝ 11-21 C:

Բնակչություն 
2011 թվականի մարդահամարի տվյալների համաձայն՝ քաղաքի բնակչությունը կազմել է 291 822 մարդ, որոնցից 143 803-ը՝ տղամարդիկ և 148 019-ը՝ կանայք։ Գրագիտության միջին մակարդակը կազմում է 98,80 % (տղամարդկանց մոտ 99,30 %, իսկ կանանց՝ 98,31 %):

2005 թվականին Աիջալ քաղաքի բնակչությունը կազմել է 256 399 մարդ, որոնցից 124 917-ը՝ տղամարդիկ և 131 482-ը՝ կանայք։

Տնտեսություն 
Աիջալում տեղակայված են նահանգի հիմնական բանկերի գրասենյակները։ Նաև քաղաքում տեղակայված է 3-աստղանի հյուրանոց՝ Hotel Regency: Աիջալը նահանգի կարևորագույն առևտրային և ֆինանսական կենտրոնն է։

Տրանսպորտ 

Քաղաքը սպասարկում է Լենգպուի օդանավակայանը։ Նրանից իրականացվում են կանոնավոր թռիչքներ դեպի Կալկաթա, Գուվահատի, Իմպհալ։

Ազգային № 54 մայրուղին քաղաքը միացնում է Սիլչարի հետ, № 40-ը՝ Ագարթալայի հետ և № 150-ը՝ Իմպհալի հետ։ Հասարակական տրանսպորտը ներկայացված է տաքսիով և մասնավոր ավտոբուսներով։

Զբոսաշրջություն 
Նահանգի կառավարությունը ոչ քիչ ջանքեր է գործադրում զբոսշրջիկների գրավման համար՝ կառուցվում են զբոսաշրջային կոմպլեքսներ, անցկացվում են փառատոններ։ Քաղաքի շրջակայքը զբոսաշրջիկներին հետաքրքրում է իր գեղեցիկ բնությամբ։

Տեսարժան վայրեր 
 Միզորամ նահանգի թանգարանը տեղակայված է քաղաքի կենտրոնում գտնվող ՄըքԴոնալդ բլրի վրա։ Չնայած փոքր չափսերին այն նշանավոր է պատմական մասունքների, հնագույն զգեստների և ավանդական գործիքների հետաքրքիր հավաքածուներով։
 Սոլոմոնի վանք
 Աիջալից 12 կմ հեռավորության վրա գտնվող ավանդական Ռեյեկ գյուղը
 Հմույֆանգ, լեռ կուսական անտառներով, որը տեղակայված է Աիջալից 50 կմ հեռավորության վրա։

Ծանոթագրություններ

Արտաքին հղումներ 
 The Zozam times
 Aizawl website

Հնդկաստանի քաղաքներ
1894 թվականին հիմնադրված բնակավայրեր